El Centre Cultural Ínsula Barataria de Castella-La Manxa de Burjassot organitza un festival solidari
2025-07-24

Burjassot viurà divendres que ve 19 de desembre una nova cita solidària enla qual s’entremesclarà la música amb els balls manxecs en una vetlada en la qual s’arreplegaran productes no peribles per a les famílies que més ho necessiten. Es tracta d’un Festival Solidari organitzat des del Centre Cultural Ínsula Barataria de Castella-La Manxa del municipi amb la col·laboració de l’Ajuntament de Burjassot, des de les regidories de Festes i Benestar Social, dirigides per Manuel Pérez Menero i Susana Marco, i de l’Institut Municipal de Cultura i Joventut.

L’escenari escollit per a la celebració del festival serà el Centre Cultural Tívoli, que a partir de les 19:45 h obrirà les seues portes a aquesta activitat solidària d’entrada lliure i gratuïta.

En el festival participarà l’Agrupació “Aires Manchegos” de Quart de Poblet, la Rondalla i el Cor “L’Amistat” de Burjassot i, com no podia ser d’una altra manera, posarà la guinda a aquesta vesprada tan especial l’entitat organitzadora amb l’actuació dels seus membres.

Els assistents podran donar qualsevol producte d’alimentació no perible, com llet, arròs, conserves, oli, galetes…a l’entrada del teatre; productes que seran distribuïts segons el llistat que Serveis Socials facilite a l’entitat.